Sielkundige impak van Covid-19 - Corona Krisissentrum
Tuis / COVID-19 / Sielkundige impak van Covid-19
Sielkundige impak van Covid-19
Twee sielkundiges van die Noordwes-Universiteit (NWU) sê dit is duidelik dat verskillende individue op verskillende maniere op die Covid-19-krisis reageer.
Rümando Kok en prof. Pieter Kruger, albei senior kliniese sielkundiges by die Instituut vir Sielkunde en Welstand (ISW) in die Sentrum vir Gesondheid en Menslike Prestasie by die NWU in Potchefstroom, verduidelik dat dit verstaanbaar is dat mense se angsvlakke tydens hierdie tyd verhoog.
"Angs word omskryf as 'n gevoel van bekommernis, senuagtigheid of ongerustheid oor iets met 'n onseker uitkoms."
Die internasionale navorsingsgemeenskap voorspel dat 'n geraamde 95% van mense wat die virus opdoen in werklikheid slegs geringe tot matige simptome sal hê, maar dat die sielkundige uitwerking van die huidige pandemie 'n baie groter impak op die geestesgesondheid van mense regoor die wêreld kan hê.
Volgens Kok en Kruger is angs oor die opdoen van die virus en ons onvermoë om dit te hanteer een deel van die probleem. "'n Verdere probleem wat ons nou in die gesig staar, is die gevolge van die regering se strategieë (met reg) om die virus te beperk. Dit sluit selfisolasie, sosiale distansiëring en selfs kwarantyn in. Hierdie onnatuurlike en skielike gedwonge veranderings in gedrag skep 'n nuwe stel geestesgesondheidsuitdagings."
Mense kan nie aan spansport deelneem, gim toe gaan of vrylik na kroeë, flieks en restaurante gaan om verligting van hulle daaglikse stresfaktore te kry nie. Selfs 'n wandeling langs die see is verbode.
Mense word ook baie naby aan onmiddellike gesins- en familielede of huismaats ingeperk en dit kan weer stremming op verhoudings plaas, wat tot verdere uitdagings vir geestesgesondheid kan lei.
Hoewel talle mense die vermoë het om van die huis af te werk is daar ook gesondheidsuitdagings wat veroorsaak word deur die feit dat jy tuis heeldag voor 'n rekenaar sit.
"Dit is dus belangrik om maniere te kry om ons ingesteldheid by die nuwe realiteit aan te pas, ten minste tot tyd en wyl die situasie verbeter . Ons moet tussen beheerbare en onbeheerbare faktore kan onderskei. Individueel het ons geen beheer oor die protokolle en besluite wat deur die regering uitgereik word nie, en daar word van ons verwag om dit na te volg. Ons kan nie die virus beheer nie en ook nie die impak wat dit op baie mense gaan hê nie. Wat ons egter wel kan beheer, is hoe ons op die huidige situasie reageer. Ons kan slagoffers wees, of ons kan die beste van die situasie maak.
"As ons die kwessie van Covid-19 wil pak, is dit onvermydelik dat ons 'n gesamentlike poging moet aanwend om dinge anders te doen, nie net op individuele vlak nie. Dit is nie 'n tyd om paniekerig te raak of onnodige vrees te skep nie, maar ons moet ook nie onbewus bly van of hierdie wêreldwye bedreiging ontken nie. Dit is 'n tyd om saam te staan, versigtig te wees en na onsself en ander om te sien."
As hierdie inperking vir jou te veel raak, maak gebruik van video-oproepe om met iemand na aan jou te gesels oor jou situasie. Nie almal is gemaklik in hierdie tyd van afsondering nie, sommige raak eensaam en angs en depressie neem beheer oor. Indien dit nodige raak, kontak 'n ondersteuningsgroep wat jou hiermee kan help.